Andijon viloyatida tashqi muhandislik-kommunikatsiya tarmoqlarini rivojlantirish chora-tadbirlari toʻgʻrisida
(resolution, 2026-02-16)

Andijon viloyatida zamonaviy menejment tamoyillari hamda davlat va tadbirkorlik subyektlari oʻrtasida oʻzaro manfaatli hamkorlik tizimini joriy etish, mavjud resurslardan samarali foydalanish, viloyatning ijtimoiy infratuzilmasi va arxitektura qiyofasini yaxshilash, shuningdek, harakat xavfsizligini taʼminlashning zamonaviy talablariga toʻliq muvofiqlashtirish, yangi avtomobil yoʻllari qurish va ulardan foydalanish talablarini yanada kuchaytirish maqsadida qaror qilaman: 1. Quyidagilar ushbu qarorni qabul qilishdan koʻzlangan asosiy maqsadlar etib belgilansin: (a) muhandislik-kommunikatsiya tarmoqlarini kengaytirish va toʻliq modernizatsiya qilish; (b) viloyatning shahar va tumanlari, shu jumladan, Andijon viloyati Andijon tumani Yangi Andijon (Bobur) shaharchasini tashqi muhandislik-kommunikatsiya tarmoqlari bilan taʼminlash; (v) investorlar faoliyatini qoʻllab-quvvatlash; (g) sifatli darajada avtomobil yoʻllarini qurish-taʼmirlash ishlarini tashkil etish; (d) ichimlik suvi taʼminoti va oqova suv tarmoqlarini yaxshilash. 2. Andijon viloyatida davlat va tadbirkorlik subyektlari oʻrtasida oʻzaro manfaatli hamkorlik asosida investitsiya loyihalarini amalga oshirish va viloyat infratuzilmasini yaxshilash boʻyicha quyidagi tartib joriy etilsin: (a) Andijon viloyati hokimligi muassisligida davlat va tadbirkorlik subyektlari oʻrtasida koʻprik vazifasini bajaruvchi “Andijon Invest kompaniyasi” aksiyadorlik jamiyatini (keyingi oʻrinlarda — Kompaniya)ni tashkil etish; (b) viloyat infratuzilmasini rivojlantirishga qaratilgan loyihalarni moliyalashtirish, aholining kundalik hayotidagi kommunal va boshqa sohalardagi kechiktirib boʻlmaydigan masalalarni tezkor hal etish maqsadida Andijon viloyati hokimligi huzuridagi Tadbirkorlik infratuzilmasini rivojlantirish jamgʻarmasini Andijon viloyatini rivojlantirish hududiy maqsadli jamgʻarmasi (keyingi oʻrinlarda — Jamgʻarma) deb qayta nomlash va Jamgʻarma mablagʻlarini boshqarish huquqini Kompaniyaga berish; (v) yer uchastkalarini qurilish uchun ruxsat berish va loyiha hujjatlari rasmiylashtirilgan holda tayyor biznes shaklida tadbirkorlik subyektlari bilan oʻzaro manfaatli loyihalarni amalga oshirish uchun auksion savdolariga chiqarish; (g) 2026-yil 1-martdan boshlab muhandislik-kommunikatsiya tarmoqlari va transport infratuzilmasini barpo qilish xarajatlarining bir qismini shaharsozlik faoliyati obyektini qurish yoki rekonstruksiya qilishni loyihalashtirish uchun arxitektura-rejalashtirish topshirigʻini ishlab chiqish boʻyicha toʻlov qiymatiga kiritish va uni biryoʻla yoki boʻlib-boʻlib toʻlash imkoniyati bilan toʻliq Jamgʻarmaga yoʻnaltirish (bundan budjet tizimi budjetlari hisobidan moliyalashtiriladigan obyektlar, yakka tartibdagi uy-joylar hamda nodavlat maktabgacha va umumiy oʻrta taʼlim tashkilotlari mustasno). 3. Quyidagilar: (a) “Andijon Invest kompaniyasi” aksiyadorlik jamiyati faoliyatining ustuvor yoʻnalishlari 1-ilovaga muvofiq; (b) Andijon viloyati hokimligi huzuridagi Andijon viloyatini rivojlantirish hududiy maqsadli jamgʻarmasi mablagʻlarini shakllantirish manbalari va sarflash yoʻnalishlari 2-ilovaga muvofiq tasdiqlansin. 4. Belgilansinki: (a) Kompaniyaning ustav kapitali Xalq deputatlari Andijon viloyati kengashi qarori asosida Andijon viloyati viloyat budjetining qoʻshimcha manbalari va munitsipal mulklar hamda qonunchilikda taqiqlanmagan boshqa mablagʻlar hisobidan bosqichma-bosqich shakllantiriladi; (b) Kompaniyaning alohida yoʻnalishlar boʻyicha loyiha ofislarini tashkil etish va ularni moliyalashtirish masalalari uning muassisi tomonidan belgilanadi; (v) Kompaniya va Jamgʻarma mablagʻlarini loyihalar va boshqa maqsadlarga yoʻnaltirish hamda tijorat banklari va xalqaro moliya institutlaridan qarz mablagʻlarini jalb etish (davlat kafolati ostidagi jalb etiladigan qarz mablagʻlari bundan mustasno) Kompaniya muassisi qarori asosida amalga oshiriladi; (g) Kompaniya hisobvaraqlari tijorat banklarida, Jamgʻarma hisobvaraqlari Iqtisodiyot va moliya vazirligi huzuridagi Gʻaznachilik xizmati qoʻmitasida ochiladi; (d) Jamgʻarma mablagʻlaridan Andijon viloyati hokimligi majburiyatlari boʻyicha ijro hujjatlari va inkasso topshiriqnomasi asosida mablagʻ undirishga yoʻl qoʻyilmaydi; (j) Oʻzbekiston Respublikasi Prezidentining 2022-yil 21-yanvardagi “Respublika hududlarida tadbirkorlik infratuzilmasini rivojlantirishga doir qoʻshimcha chora-tadbirlar toʻgʻrisida”gi PF-54-son Farmonida belgilangan tadbirlarni Jamgʻarma mablagʻlari hisobidan moliyalashtirish tartibi saqlab qolinadi; (z) Andijon, Samarqand, Fargʻona viloyatlari va Toshkent shahrini rivojlantirish jamgʻarmalari mahalliy budjetlar darajasidagi davlat maqsadli jamgʻarmalari hisoblanadi. Bunda ushbu jamgʻarmalarga gʻaznachilik xizmati koʻrsatishning soddalashtirilgan tartibi Iqtisodiyot va moliya vazirligi tomonidan tegishli hokimliklar bilan kelishilgan holda normativ-huquqiy hujjat shaklida ishlab chiqiladi. 5. Kompaniya faoliyati ochiqligi va uning jamoatchilik oldidagi hisobdorligini taʼminlash maqsadida shunday tartib oʻrnatilsinki, unga muvofiq: (a) Kompaniya buxgalteriya hisobotini moliyaviy hisobotning xalqaro standartlariga (MHXS) muvofiq tuzadi va mazkur hisobot auditning xalqaro standartlariga asosan auditorlik kompaniyalari tomonidan tashqi auditdan oʻtkazilgandan keyin 2027-yildan boshlab har yili 1-avgustga qadar Andijon viloyati hokimligining rasmiy veb-saytida joylashtiriladi; (b) Kompaniya tomonidan moliyaviy va nomoliyaviy hisobotlar hamda unga nisbatan tijorat va notijorat maqsadlar 2028-yildan boshlab Andijon viloyati hokimligining rasmiy veb-saytida joylashtiriladi; (v) 2028-yilga qadar Kompaniyada ISO, ERP va boshqaruvning boshqa zamonaviy tizimlari joriy qilinib, u tomonidan yetakchi xalqaro agentliklarning kredit reytingi olinishi taʼminlanadi; (g) Andijon viloyati hokimining ijtimoiy-iqtisodiy rivojlanishning eng muhim va dolzarb masalalari yuzasidan Xalq deputatlari Andijon viloyati kengashi oldidagi hisobotida Kompaniya faoliyati natijadorligi va Jamgʻarma mablagʻlaridan samarali foydalanilishi toʻgʻrisidagi maʼlumot aks ettiriladi. 6. Vazirlar Mahkamasi: (a) bir hafta muddatda quyidagilarni nazarda tutuvchi tegishli normativ-huquqiy hujjatni tasdiqlasin: (i) yer uchastkalari negizida Kompaniya va tadbirkorlik subyektlari oʻrtasida oʻzaro manfaatli hamkorlik asosida investitsiya loyihalarini amalga oshirish; (ii) Andijon viloyati muhandislik-kommunikatsiya tarmoqlari va transport infratuzilmasini barpo qilish xarajatlarining bir qismini shaharsozlik faoliyati obyektini qurish yoki rekonstruksiya qilishni loyihalashtirish uchun arxitektura-rejalashtirish topshirigʻini ishlab chiqish boʻyicha toʻlov qiymatiga kiritish; (iii) Andijon viloyatida loyihalarni davlat-xususiy sheriklik shartlarida soddalashtirilgan tartibda amalga oshirish; (iv) Andijon viloyatida shaharsozlik renovatsiya loyihalarini amalga oshirish; (b) ikki oy muddatda Andijon shahrida qurilishga ruxsat berishga oid hujjatlarni raqamli koʻrinishda rasmiylashtirish tartibini nazarda tutuvchi maʼmuriy reglamentni tasdiqlasin. 7. Andijon viloyati hokimligi Qurilish va uy-joy kommunal xoʻjaligi vazirligi, Raqamli texnologiyalar vazirligi, Kadastr agentligi bilan birgalikda qurilishga ruxsat berishga oid hujjatlarni rasmiylashtirish jarayonlarini raqamlashtirish maqsadida 2026-yil birinchi chorak yakuniga qadar Andijon shahri bosh rejasining raqamli formatini ishlab chiqsin hamda uning “Shaffof qurilish” milliy axborot tizimiga integratsiya qilinishini taʼminlasin. 8. Hisob palatasi hokimliklar tomonidan tashkil etilgan investitsiya kompaniyalari har yili noyabr oyigacha ishlab chiqadigan biznes-rejani tanqidiy koʻrib chiqib, ularni takomillashtirish yuzasidan muassisga takliflar berilishini hamda yil yakuni bilan kompaniyalar faoliyati audit nazoratidan oʻtkazilishini taʼminlasin. 9. Mazkur qarorning ijrosini samarali tashkil qilishga masʼul va shaxsiy javobgar etib Andijon viloyati hokimi Sh.K. Abduraxmanov belgilansin. 10. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. “Andijon Invest kompaniyasi” AJ (keyingi oʻrinlarda — Kompaniya) tomonidan Andijon viloyati, shahar va tumanlar hokimliklari hamda ular tarkibidagi korxona va muassasalarga tegishli mulklar (keyingi oʻrinlarda — munitsipal mulklar) holatini tahlil qilish, mavjud resurs va imkoniyatlarni aniqlash va ulardan samarali foydalanish boʻyicha takliflar ishlab chiqish. 2. Kompaniya boshqaruviga berilgan munitsipal mulklarni boshqarish, ularning negizida davlat sherigi sifatida davlat-xususiy sheriklik loyihalarini amalga oshirish hamda ularni tadbirkorlik subyektlariga ijaraga va boshqaruvga berish, ularning monitoringini yuritish va samaradorligini baholab borish. 3. Munitsipal mulklarning investitsion jozibadorligini oshirish, kompaniya boshqaruviga berilgan munitsipal mulklar negizida investorlar bilan hamkorlikda investitsiya loyihalarini amalga oshirish. 4. Kompaniya boshqaruviga berilgan bozor va savdo komplekslari hamda boshqa munitsipal mulklarni zamonaviy talablarga moslashtirish, yaroqsiz holga kelganlarini buzib, ularning oʻrnida yangi binolar qurish va belgilangan tartibda sotish yoki ijaraga berish. 5. Tadbirkorlik subyektlarining Andijon viloyati infratuzilmasini rivojlantirish bilan bogʻliq istiqbolli loyihalarini ularning moliyaviy jozibadorligi va samaradorligidan kelib chiqib moliyalashtirishda ishtirok etish. 6. Andijon viloyatining alohida hududlarini rivojlantirish va renovatsiya dasturlari, master reja va quriladigan obyektlarning loyiha hujjatlarini ishlab chiqish jarayonlarini moliyalashtirish. 7. Hududlarni kompleks ijtimoiy-iqtisodiy rivojlantirish maqsadida avariya holatidagi yoki yaroqsiz holga kelib qolgan turar va noturar joylarni zamonaviy talablar asosida qayta qurish, kapital taʼmirlash, rekonstruksiya qilishga oid tadbirlarni amalga oshirish. 8. Andijon viloyatidagi qurilish va rekonstruksiya qilish ishlarini hamda infratuzilma tarmoqlariga ulanish jarayonlarini muvofiqlashtirish. 9. Boʻsh yer uchastkalarini Kompaniya ustav fondiga kiritish va tadbirkor bilan loyihani amalga oshirish huquqini onlayn auksion savdolariga qoʻyish. 10. Kompaniya boshqaruviga berilgan munitsipal mulklarni hamda ustav fondiga kiritilgan yer uchastkalari negizida loyiha qiymati 1 million AQSH dollarigacha boʻlgan ekvivalentdagi davlat-xususiy sheriklik loyihalarini amalga oshirish. 1. Jamgʻarma mablagʻlari hisobidan moliyalashtirilgan loyihalardan olingan daromadlar, shu jumladan, “Andijon Invest kompaniyasi” aksiyadorlik jamiyati (keyingi oʻrinlarda — Kompaniya) tomonidan yangidan yaratilgan aktivlarni sotishdan tushgan tushumlar. 2. Kompaniya davlat sherigi sifatida ishtirok etgan davlat-xususiy sheriklik loyihalaridan olingan daromadlar. 3. Andijon viloyatidagi qishloq xoʻjaligiga moʻljallanmagan yer uchastkalarini xususiylashtirishdan hamda yer uchastkalarini ijaraga olish huquqini elektron onlayn auksion orqali sotishdan tushadigan mablagʻlarning Vazirlar Mahkamasi tomonidan belgilangan xarajatlar chegirib qolingandan soʻng qolgan qismining 100 foizi va yer uchastkasi joylashgan tuman budjetiga yoʻnaltiriladigan qismi, bundan maxsus iqtisodiy zonalar, yoshlar kichik sanoat va tadbirkorlik zonalaridagi yer uchastkalari mustasno. 4. Qishloq xoʻjaligiga moʻljallangan yer uchastkalarini ijaraga berish, qishloq xoʻjaligi yerlarini yer ijarasi huquqi asosida auksion orqali sotishdan tushadigan tushumlar, qoʻshimcha toʻlovlar hamda ijara toʻlovlarining Andijon viloyati mahalliy budjetiga yoʻnaltiriladigan qismining 100 foizi. 5. Andijon viloyatida maxsus avtomatlashtirilgan foto va video qayd etish dasturiy-texnik vositalar qayd etgan yoʻl harakati qoidalari buzilganligi uchun jarimalarning Andijon viloyati mahalliy budjetiga yoʻnaltiriladigan qismining 100 foizi. 6. Andijon viloyatida tashqi reklama va axborot obyektini (konstruksiyasini) joylashtirish uchun qonunchilikda belgilangan toʻlovning Andijon viloyati mahalliy budjetiga yoʻnaltiriladigan qismining 100 foizi. 7. Andijon viloyatida muhandislik-kommunikatsiya tarmoqlari va transport infratuzilmasini yaratish xarajatlarining bir qismini qoplash maqsadida shaharsozlik faoliyati obyektini qurish yoki rekonstruksiya qilishni loyihalashtirish uchun arxitektura-rejalashtirish topshirigʻini ishlab chiqish qiymatiga kiritilgan toʻlovning 100 foizi. 8. Hududi 10 ming metr kvadratgacha boʻlgan davlat koʻchmas mulk obyektlari, shuningdek, viloyat, tuman (shahar) hokimlarining qarorlari asosida sotiladigan davlat koʻchmas mulk obyektlarini sotishdan tushadigan mablagʻlarning viloyat mahalliy budjetiga hamda obyekt joylashgan tuman (shahar) mahalliy budjetiga tushgan qismining 100 foizi. 9. Hududi 10 ming metr kvadratdan ortiq boʻlgan davlat koʻchmas mulk obyektlarini sotishdan tushgan tushumlarning respublika budjetiga yoʻnaltiriladigan qismining 50 foizi. 10. Yakka tartibda uy-joy qurish va uy-joyni obodonlashtirish uchun yer uchastkalarini mulk huquqi asosida elektron onlayn auksion orqali realizatsiya qilish (sotish)dan tushadigan mablagʻlarning Vazirlar Mahkamasi tomonidan belgilangan xarajatlar chegirib qolingandan soʻng qolgan qismi va yer uchastkasi joylashgan tuman budjetiga yoʻnaltiriladigan qismining 100 foizi. 11. Vaqtincha boʻsh turgan mablagʻlarni tijorat banklari depozitlariga joylashtirish hisobidan olingan daromadlar. 12. Andijon viloyatining viloyat budjeti daromadlarining prognozdan oshirib bajarilgan qismidan ajratmalar. 13. Jismoniy va yuridik shaxslarning homiylik xayriyalari, xalqaro moliya institutlari va xorijiy tashkilotlarning grantlari hamda kredit mablagʻlari. 14. Qonunchilikda taqiqlanmagan boshqa manbalar. 15. Kompaniya tomonidan, shu jumladan, investorlar ishtirokida investitsiya loyihalari, davlat-xususiy sheriklik loyihalari, Andijon viloyatining infratuzilmasini rivojlantirish bilan bogʻliq istiqbolli loyihalarni amalga oshirish. 16. Andijon viloyatining alohida hududlarini rivojlantirish va renovatsiya dasturlari, master reja va quriladigan obyektlarning loyiha hujjatlarini ishlab chiqish. 17. Iqtisodiyot tarmoqlari va ijtimoiy soha obyektlarini qurish, rekonstruksiya qilish, mukammal taʼmirlash va jihozlash. 18. Hududlarni obodonlashtirish va koʻkalamzorlashtirish. 19. Renovatsiya dasturlarini amalga oshirish. 20. Andijon viloyati Andijon tumani Yangi Andijon (Bobur shahri) shaharchasini, “Yangi Oʻzbekiston” massivlari, davlat uy-joy dasturlarida koʻzda tutilgan massivlar, shuningdek, maxsus iqtisodiy zonalar, kichik sanoat zonalari, yoshlar sanoat va tadbirkorlik zonalarini tashqi muhandislik-kommunikatsiya tarmoqlari (ichimlik va oqova suv, elektr energiyasi, tabiiy gaz tarmoqlari va avtomobil yoʻli) bilan taʼminlash. 21. Qiymati 200 milliard soʻmdan oshadigan, investorning oʻz mablagʻlari ulushi 25 foizdan kam boʻlmagan, investitsiya dasturlariga kiritilgan loyihalar, shuningdek, xalqaro va respublika ahamiyatidagi avtomobil yoʻllari boʻyidagi yaxlit yer maydonlarida tashkil etiladigan yoʻl boʻyi infratuzilma obyektlarini tashqi muhandislik-kommunikatsiya tarmoqlari bilan taʼminlash. 22. Andijon viloyati hokimligining budjet ssudalarini, tijorat banklari va xorijiy moliya tashkilotlaridan jalb qilingan kreditlarni, jismoniy va yuridik shaxslarga yetkazilgan mulkiy va maʼnaviy zararlarni qoplash hamda shahar va tumanlarni ijtimoiy-iqtisodiy rivojlantirishga oid tadbirlarni moliyalashtirish, shuningdek, yer uchastkalari davlat organlari va muassasalari foydalanishida boʻlgan va ularning tashabbusi bilan elektron onlayn auksionga qoʻyilgan taqdirda, ushbu davlat organlari va tashkilotlariga yoʻnaltirilishi belgilangan mablagʻlarni toʻlab berish. 23. Bozorlar, savdo komplekslari, boshqa munitsipal mulklarni qayta qurish va buzish, ularning oʻrnida qurilishlar qilish bilan bogʻliq xarajatlarni qoplash. 24. Yer uchastkalarini savdoga chiqarishda ular boʻyicha barcha ruxsat beruvchi hujjatlarni rasmiylashtirishda (arxitektura-rejalashtirish topshirigʻi, qurilish loyihalari va boshqalar) yuzaga keladigan xarajatlarni qoplash. 25. Kompaniya kuzatuv kengashi qarori asosida qonunchilik hujjatlariga zid boʻlmagan Kompaniya faoliyati bilan bogʻliq boshqa xarajatlarni amalga oshirish.